Diari Oficial de la Generalitat Valenciana


Sumari del DOGV 3512, del 08-06-1999 (1999/5461)

ORDRE de 4 de juny de 1999, de la Conselleria d'Agricultura, Pesca i Alimentació, per la qual s'estableixen ajudes a les agrupacions de ramaders per al transport de cereals-pinso i farratge deshidratads destinats a l'alimentació de la ramaderia extensiva en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3512

Data del DOGV
:   08-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5461


Data del document
:   04-06-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * cereal
    * ramat
    * suport econòmic
    * agrupació de productors agraris
    * farratge

ORDRE de 4 de juny de 1999, de la Conselleria d'Agricultura, Pesca i Alimentació, per la qual s'estableixen ajudes a les agrupacions de ramaders per al transport de cereals-pinso i farratge deshidratads destinats a l'alimentació de la ramaderia extensiva en la Comunitat Valenciana. [1999/5461]
  
Les zones interiors de la Comunitat Valenciana dedicades a la producció ramadera extensiva han vist com desapareixien les àrees de pastures tradicionals, com a conseqüència dels nivells acumulats de sequera dels últims mesos.
  
L'escassesa de recursos farratgers naturals obliga els ramaders a adquirir pinsos destinats al manteniment de la seua cabanya. Aquests pinsos de manteniment contenen bàsicament un cereal, com a base energètica, i un farratge, com a base proteica i aportament de fibra. Per tant, en les actuals condicions, és necessari posar en marxa accions que rebaixen els costs d'aquestes primeres matèries a uns productors que estan suportant nivells de preus del producte final que, en els últims mesos, no arriben a remunerar els costs de producció.
  
El Ministeri d'Agricultura, Pesca i Alimentació ha dictat l'Ordre de 28 de maig de 1999, d'ajudes per a reduir el cost de transport de cereals-pinso i farratges deshidratats des de les cooperatives de cerealícoles i farratgeres de Castella-Lleó i Aragó fins a altres àrees de la Comunitat Valenciana. En l'ordre esmentada es fixen ajudes al bestiar extensiu de determinats territoris, que tenen el caràcter de cofinançades amb les comunitats autònomes a les quals van dirigides.
  
Per això, en virtut de les facultats que m'atribueix l'article 35 de la Llei de Govern Valencià,
  
ORDENE
  
Article 1
  
S'estableixen ajudes al transport de cereals-pinso i de farratge deshidratat procedents d'altres comunitats autònomes i destinats a la cabanya ramadera extensiva de la Comunitat Valenciana.
  
Article 2. Beneficiaris
  
Seran beneficiaris d'aquestes ajudes les agrupacions de ramaders de la Comunitat Valenciana que establisquen acords per al trasllat de cereals-pinso i farratges deshidratats destinats a l'alimentació del bestiar extensiu a preus situats en l'entorn del preu d'intervenció comunitària i la gestió d'eixida dels quals es realitze amb entitats d'altres comunitats autònomes. Tindran preferència les entitats de caràcter cooperatiu. Amb aquesta finalitat, caldrà transportar un mínim de 50 tones mètriques de cereal-pinso o 20 tones mètriques de farratges per peticionari.
  
Article 3. Ajudes
  
1. Les ajudes seran cofinançades al 50% pel Ministeri d'Agricultura, Pesca i Alimentació, i la Conselleria d'Agricultura, Pesca i Alimentació. Consistiran en una ajuda fins a 3 pessetes per quilogram de cereal-pinso o farratge deshidratat transportat.
  
2. Es fixa un import màxim de 5.000.000 de pessetes destinat a aquesta mesura (30.050,61 euros), a càrrec de l'aplicació pressupostària 59.29.72.8211.05312.6, línia 1.698, "Protecció de renda dels agricultors", dels pressuposts de la Generalitat Valenciana per a 1999.
  
Article 4. Sol·licituds
  
1. Les agrupacions de ramaders presentaran sol·licituds en la Conselleria d'Agricultura, Pesca i Alimentació fins al dia 16 de juny de 1999, mitjançant impresos que es facilitaran en les oficines d'aquesta.
  
2. Caldrà adjuntar:
  
- CIF
  
- Relació de ramaders, amb els DNI corresponents, agrupats en l'entitat que sol·licita l'ajuda. Hauran de pertànyer a les espècies d'oví, cabrum i boví de carn. Inclouran el nombre d'unitat de bestiar major (UBM) de cada productor a raó d'una UBM per cap de vaca, i de 0,15 UBM per cap d'ovella o cabra, disponibles en el llibre d'explotació ramadera. No es consideraran altres tipus d'animals de l'explotació.
  
- Memòria en què s'especifique el volum de cereal-pinso i farratge deshidratat que es traslladarà, i se'n fixe l'origen, el moment del transport, el punt de destinació i la forma d'utilització per part del bestiar.
  
3. El termini màxim per a realitzar l'operació de trasllat serà el 20 de juny de 1999, de conformitat amb el que es disposa en l'article 3 de l'Ordre de 28 de maig de 1999.
  
Article 5. Resolució de concessió
  
La instrucció del procediment de concessió de les ajudes s'efectuarà de conformitat amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'Ordre del Ministeri d'Agricultura, Pesca i Alimentació de 28 de maig de 1999.
  
Amb la documentació disponible, i sempre que es complisquen els requisits anteriorment assenyalats, el director general de Desenvolupament Rural i Producció Agrària resoldrà per delegació la concessió de l'ajuda amb les condicions següents:
  
Seran prioritàries les operacions realitzades per cooperatives.
  
S'establirà el prorrateig entre les operacions justificades, amb el màxim de 3 pessetes per quilogram.
  
Article 6. Justificació
  
Una vegada realitzades les operacions, els sol·licitants remetran a la Direcció General de Desenvolupament Rural i Producció Agrària un justificant de:
  
- La quantitat de primera matèria traslladada, amb la presentació del tiquet de pesatge.
  
- El preu pagat, acompanyat de la factura corresponent. En el cas del cereal, el preu en origen adquirit pels beneficiaris no podrà superar el preu d'intervenció comunitari dels cereals ajustat amb les bonificacions o depreciacions reglamentàries.
  
- La data i el mitjà de transport utilitzat.
  
- El lloc en el qual es troba emmagatzemat el producte o els destinataris d'aquest.
  
- La destinació definitiva del cereal-pinso o del farratge deshidratat.
  
- Posat cas que s'entregue directament als ramaders, haurà d'existir un rebut firmat pel productor en què s'indique la data, la quantitat i el tipus de producte integrat.
  
- Posat cas que s'elabore en forma de pinso compost, caldrà aportar un justificant de fabricació de pinsos per a remugants extensius en el qual hauran de figurar-ne els ingredients, tant qualitatius com quantitatius.
  
Article 7. Comprovacions
  
1. Els serveis tècnics de la Conselleria d'Agricultura, Pesca i Alimentació realitzaran comprovacions de la documentació següent:
  
- Nombre de caps inclosos en la sol·licitud, almenys en un 10% dels ramaders beneficiats.
  
- Justificants de quantitats, volums i preus de les primeres matèries transportades.
  
2. A més a més, almenys en un 10% de les sol·licituds amb ajuda concedida es realitzarà una inspecció in situ en el lloc d'emmagatzematge o transformació de les primeres matèries.
  
3. La detecció d'irregularitats en una quantia que supere el 20% de l'import de l'ajuda implicarà la pèrdua d'aquesta. En la resta dels casos es reduirà proporcionalment.
  
Article 8. Pagament
  
A la vista de l'anterior, el director general de Desenvolupament Rural i Producció Agrària procedirà al pagament d'aquelles sol·licituds amb ajudes concedides que complisquen les condicions assenyalades més amunt.
  
Article 9. Reintegrament de quantitats
  
De conformitat amb el que s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
- Incompliment de l'obligació de justificació.
  
- Obtenció de la subvenció sense complir les condicions que s'hi requereixen.
  
- Incompliment de la finalitat per a la qual es va concedir la subvenció.
  
- Incompliment de les condicions imposades als beneficiaris amb motiu de la concessió de la subvenció.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des del mateix dia de la publicació en el Diari Oficial de la Generalitat Valenciana.
  
València, 4 de juny de 1999
  
El conseller d'Agricultura, Pesca i Alimentació,